Foto: Florin Iordache, făcând un gest obscen către Opoziție, în timp ce milita în Parlament pentru slăbirea legilor justiției

Cristian Tudor Popescu a criticat la Digi24 anunțul premierului, care cere un referendum pentru înăsprirea pedepselor pentru criminali, violatori și pedofili.

„Doamna Dăncilă încearcă să câștige politic pe cadavrele fetelor din curtea acelui individ”, a atras atenția jurnalistul, care a calificat declarația acesteia drept „o ticăloșie”.



„De ce referendum ca să ceri pedepse mai mari? E cineva din țara asta care a cerut pedepse mai mici pentru criminali, violatori, pedofili? Cine i-a scos ani de zile din pușcării, cine i-a făcut scăpați cu aceste modificări legislative?”, a spus Cristian Tudor Popescu.



„Și cine își imaginează că niște criminali de speța asta se sperie de pedepse mai mari? Adică, individul de la Caracal, dacă știa că ia 20 de ani în loc de 15, nu mai comitea crimele? Astfel de ucigași dezaxați trebuie mai întâi prinși, ca să poată fi pedepsiți, cu pedepsele mărite ale doamnei Dăncilă”, a afirmat jurnalistul.

„Nu e nevoie de niciun referendum. Un singur lucru are de făcut. Trebuie să refacă acum legile justiției, care au fost mutilate de partidul ei și de majoritatea ei parlamentară”, a subliniat el.



Demiterile făcute în urma acestui caz „nu fac doi bani”, a explicat jurnalistul. „Cei care vin în locul lor vin din aceeași zeamă. Cine sunt cei care vin în loc? Niște specimene la fel de oribile, pentru că e vorba de zeama pe care au pus-o la cale doamna Dăncilă, cu domnul Dragnea, cu domnul Nicolicea, cu domnul Iordache”, a afirmat Cristian Tudor Popescu, care a spus că este nevoie urgentă ca atmosfera din justiție să se schimbe, astfel încât oamenii legii să înțeleagă că prioritară este „prinderea infractorilor și deferirea lor justiției.”